Datum: dd. december 2025

|  |
| --- |
| **JAVNI POZIV** **za podelitev nagrade** **Zlata čebela 2025** |

**VSEBINA:**

1. **OSNOVNE INFORMACIJE O JAVNEM POZIVU**
2. **NAVODILA PRIJAVITELJEM ZA PRIPRAVO VLOGE**
3. **PODROBNEJŠA PREDSTAVITEV MERIL ZA OCENJEVANJE VLOG**
4. **OBRAZCI**

**I. OSNOVNE INFORMACIJE O JAVNEM POZIVU**

Poziv uporablja izraze v moški slovnični obliki kot nevtralne tako za moško kot žensko slovnično obliko!

1. **Ime in sedež razpisovalca**

Odbor za podeljevanje nagrade Zlata čebela (v nadaljnjem besedilu: odbor), Dunajska cesta 22, 1000 Ljubljana, poziva k podaji predlogov za podelitev nagrade Zlata čebela 2025.

Sredstva za izvedbo javnega poziva zagotavlja Ministrstvo za kmetijstvo, gozdarstvo in prehrano Republike Slovenije.

1. **Pravna podlaga za izvedbo poziva**

Odbor na podlagi Zakona o nagradi Zlata čebela (Uradni list RS, št. 36/21; v nadaljnjem besedilu: zakon) in Pravilnika o podelitvi nagrade Zlata čebela (Uradni list RS, št. 64/21; v nadaljnjem besedilu: pravilnik) objavlja javni poziv za podelitev nagrade Zlata čebela 2025 (v nadaljnjem besedilu: javni poziv).

Javni poziv je objavljen v slovenskem in angleškem jeziku.

1. **Namen in predmet javnega poziva**

Predmet javnega poziva je zbiranje predlogov za podelitev nagrade Zlata čebela 2025 (v nadaljnjem besedilu: nagrada), kot najvišje državne nagrade Republike Slovenije za izjemne dosežke na področju zaščite čebel in drugih opraševalcev ter ozaveščanja o njihovem pomenu za trajnostno kmetijstvo, zagotavljanje prehranske varnosti, ohranjanje okolja in biotske raznovrstnosti, kulturne dediščine ter zdravja ljudi.

Za nagrado Zlata čebela se upoštevajo projekti oziroma dosežki na področju **ohranjanja čebel in drugih opraševalcev**, ki so bili objavljeni v zadnjih sedmih letih (tj. v obdobju od leta 2017 do zaključka javnega poziva).

Namen javnega poziva je opozoriti na prispevek posameznikov, pravnih oseb ali mednarodnih organizacij, nagraditi dosežke projektov na področju **ohranjanja čebel in drugih opraševalcev** ter s tem motivirati javnost in povečati prepoznavnost ter osveščanje o dolgoročnem pomenu ohranjanja in varovanja čebel ter drugih opraševalcev.

1. **Upravičeni prejemniki nagrade Zlata čebela**

Nagrado lahko prejme državljan Republike Slovenije ali tuji državljan, pravna oseba ali druga organizacija s sedežem v Republiki Sloveniji ali tujini ali mednarodna organizacija (v nadaljnjem besedilu: prejemnik nagrade).

Odbor podeljuje nagrado za prispevek, ki izkazuje izjemen pomen na področju **ohranjanja čebel in drugih opraševalcev.**

Zakon v 4. členu določa, da se nagrada podeli isti fizični, pravni osebi ali organizaciji samo enkrat in se ne more podeliti posmrtno.

1. **Navedba obdobja, za katero se nagrada podeljuje**

Nagrada Zlata čebela se podeljuje za leto 2025 glede na razpisano temo – **ohranjanje čebel in drugih opraševalcev**.

Prejemnik nagrade prejme denarno nagrado, kipec in listino. Nagrado podeli odbor, izroči pa predsednica Republike Slovenije praviloma na svetovni dan čebel, 20. maja 2025.

Predvideno je, da se prejemnik nagrade udeleži slavnostne podelitve nagrade v Sloveniji.

Prejemnika nagrade se objavi na osrednjem spletnem mestu državne uprave in spletnih straneh mednarodnih organizacij ter na spletni strani:

https://www.gov.si/zbirke/projekti-in-programi/svetovni-dan-cebel/nagrada-zlata-cebela/

1. **Organ, ki bo odločal o izboru kandidata za nagrado**

O izboru kandidata za nagrado odloča odbor. V skladu z 11. členom zakona je odbor določil, da se za leto 2025 podeli denarna nagrada v višini 28.000 evrov, ki se prejemniku izplača na njegov transakcijski račun po uradni izročitvi nagrade.

Odločitev odbora o višini denarne nagrade in izboru kandidata je dokončna.

1. **Roki za oddajo predlogov in obravnava predlogov**

Vloga za podelitev nagrade s prijavnimi obrazci je dosegljiva na osrednjem spletnem mestu državne uprave, spletnih straneh reprezentativnih mednarodnih organizacij (kot je [www.fao.org](http://www.fao.org)) in spletni strani: https://www.gov.si/zbirke/projekti-in-programi/svetovni-dan-cebel/nagrada-zlata-cebela/

Javni poziv bo odprt do vključno petka, **14. marca 2025.**

Vloge se lahko predložijo kadar koli od datuma objave javnega poziva do izteka roka za predložitev vloge na enega od naslednjih načinov:

* Vloga se pošlje po pošti v zaprti ovojnici na naslov:

 **Ministrstvo za kmetijstvo, gozdarstvo in prehrano**

 **Republike Slovenije**

 **Dunajska cesta 22**

 **1000 Ljubljana**

 **Slovenija**,

s pripisom **»Zlata čebela 2025«.** Na pošiljki morajo biti navedeni ime in priimek ter poštni naslov pošiljatelja.

* Vloga se lahko v zaprti ovojnici s pripisom **»Zlata čebela 2025«** odda tudi v vložišču Ministrstva za kmetijstvo, gozdarstvo in prehrano Republike Slovenije, Dunajska cesta 22, 1000 Ljubljana, v času uradnih ur.
* Vlogo je mogoče poslati tudi elektronsko na elektronski naslov:

**gp.mkgp@gov.si**,

pri čemer mora biti urejena in predložena na enak način, kot če bi jo poslali po pošti. To pomeni, da je v zadevi elektronskega sporočila naveden naslov **»Zlata čebela 2025«**, kontaktni podatki pošiljatelja pa v besedilu elektronskega sporočila, ki ima pripete izpolnjene in lastnoročno podpisane skenirane obrazce oziroma elektronsko podpisane, če vlagatelj uporablja elektronski podpis.

Če bo odbor ocenil, da posamezna vloga ni popolna, bo vlagatelja pozval k dopolnitvi predloga. Rok za dopolnitev vloge ne sme biti daljši od osmih (8) dni oziroma krajši od treh (3) dni.

Obravnavane bodo samo pravočasne prispele in popolno izpolnjene vloge.

Vloge se lahko oddajo v slovenskem jeziku oziroma v angleškem jeziku, kadar vlagatelj nima sedeža v Republiki Sloveniji. V primeru razhajanj med slovenskim in angleškim besedilom javnega poziva velja besedilo slovenske različice.

Če bo na poziv prispelo več kot 20 vlog, bo odbor imenoval komisijo za pregled vlog za nagrado Zlata čebela (v nadaljnjem besedilu: komisija), ki bo prispele vloge pregledala in ocenila ter v skladu s 6. členom zakona odboru pripravila prednostni seznam največ desetih kandidatov za nagrado.

Odločitev odbora o izbiri nagrajenca je dokončna.

Prijavitelji bodo o (ne)izbiri javnega poziva pisno obveščeni v štirinajstih (14) dneh po zaključku zasedanja odbora za podelitev nagrade Zlata čebela predvidoma do 30. aprila 2025, in sicer na elektronski naslov, naveden na prijavnem obrazcu (obrazec št.1).

1. **Odgovorna oseba za posredovanje informacij v času objave poziva**

Dodatne informacije v zvezi z javnim pozivom so do zaključka poziva na voljo pri kontaktni osebi Ministrstva za kmetijstvo, gozdarstvo in prehrano:

Danica D. Hribar, in sicer na elektronskem naslovu aurea-apis.mkgp@gov.si ali tel. št. 01 478 91 21 (v času uradnih ur ministrstva).

**II. NAVODILA PRIJAVITELJEM ZA PRIPRAVO VLOGE**

1. **Priprava in oddaja vloge**

Vloga mora biti pripravljena v slovenskem ali angleškem jeziku in v skladu z določili tega javnega poziva.

Prijavitelj odda elektronsko ali papirno izpolnjeno vlogo.

En prijavitelj lahko na javni poziv prijavi največ tri kandidate za nagrado – v tem primeru je treba za vsakega kandidata oddati svojo vlogo.

Za kandidata za nagrado se lahko na javni poziv odda ena vloga s strani več predlagateljev – v tem primeru prijavitelj priloži izpolnjeno/e izjavo/e sopredlagatelja/ev. Izjave o podpori kandidaturi je treba pridobiti pred vložitvijo vloge (obrazec št. 4).

Vloga mora vsebovati vse obrazce, opredeljene v IV. poglavju tega poziva. Obrazci morajo biti izpolnjeni v celoti. V označena polja prijavitelj vpiše ustrezne podatke in jih ustrezno označi. Obveznih sestavnih delov iz obrazcev prijavitelj ne sme izbrisati.

Obrazci št. 1, 2, 3 in 4 morajo biti pravilno izpolnjeni, obrazci št. 1, 3 in 4 pa tudi podpisani s strani predlagatelja (ter sopredlagatelja) in kandidata ter ožigosani (če prijavitelj/kandidat/sopredlagatelj pri poslovanju uporablja žig) na mestih, kjer je to na obrazcih predvideno.

Prijavitelj naj bo pozoren tudi na pogoje za kandidiranje.

**Obrazec 1: Prijavni obrazec**

* 1. **Potrditev pogojev in meril javnega poziva.** Označite (prekrižajte z X v kvadratu), da ste seznanjeni s pogoji in merili javnega poziva za nagrado ter da vlogi prilagate podpisano izjavo kandidata za nagrado (obrazec št. 3).
	2. **Splošne informacije.** V preglednici navedite splošne informacije o prispevku oziroma dosežku – npr. življenjsko delo, dosežek, prispevek, projekt, izvedbeno obdobje, država, nosilec in vključeni partnerji, področje in finančni viri.
	3. **Predlagatelj** je lahko fizična, pravna oseba ali oseba javnega prava, katere dejavnost je povezana s področjem promocije čebel in drugih opraševalcih ter ozaveščanjem o njihovem pomenu – 3. člen zakona.
	4. **Navedite osebo za morebitno dopolnitev vloge.** Razdelek izpolnite le, če je predlagatelj (iz točke 1.3.) pravna oseba.
	5. **Kandidat za nagrado** je lahko državljan Republike Slovenije ali tuji državljan, pravna oseba ali druga organizacija s sedežem v Republiki Sloveniji ali tujini ali mednarodna organizacija (4. člen zakona). V preglednico vključite ključne informacije o kandidatu: osebno ime oziroma ime pravne osebe, akademski naslov (če ga ima), datum in kraj rojstva fizične osebe oziroma ustanovitve pravne osebe, naslov stalnega prebivališča oziroma naslov pravne osebe in naslov za obveščanje (elektronski naslov, telefonska številka, naslov).

Kadar predlagatelj predlaga več kandidatov za nagrado, se za vsakega kandidata odda svoj prijavni obrazec.

Kadar kandidata predlaga več predlagateljev, je vlogi potrebno priložiti izjavo o podpori kandidaturi (obrazec št. 4).

* 1. **Področje nagrade Zlata čebela 2025.** Ustrezno označite področje razpisane nagrade za leto 2025 – s tem potrjujete seznanitev s temo razpisane nagrade, za katero oddajate vlogo.
	2. **Kratka predstavitev kandidata.** Navedite kratko predstavitev kandidata, ki se s svojim delom oziroma prispevkom poteguje za nagrado. Navedite najmanj eno do največ pet najpomembnejših dosežkov kandidata, povezanih s področjem razpisane teme za prijavo, v zadnjih sedmih letih (od 2017 do zaključka javnega poziva). K predlogu je treba priložiti fotografijo kandidata, ki bo prikazana ob podelitvi priznanja (v obliki JPG- ali PDF-formata).
	3. **Verifikacija.** Izjava predlagatelja, da z oddajo vloge potrjuje, da je prebral, razumel in upošteval splošne pogoje in merila, ki štejejo za podelitev nagrade.

**Obrazec 2: Utemeljitev vloge**

Priporočena dolžina strokovne utemeljitve (kjer je to potrebno) brez prilog je navedena pod vsakim razdelkom obrazca. Prosimo, da odgovorite na postavljena vprašanja in obrazložite svoj predlog, saj se tudi to vrednoti pri ocenjevanju prispelih vlog.

Za nagrado Zlata čebela se upoštevajo projekti oziroma dosežki na področju **ohranjana in čebel in drugih opraševalcev**, ki so bili objavljeni v zadnjih sedmih letih (to je v obdobju od leta 2016 do zaključka javnega poziva).

**2.1. Izvirnost in odmevnost projekta oziroma dosežka v družbi.** V krajšem opisu povzemite, v čem je bistvo raziskave/projekta/dosežka in zakaj je ta pomemben za razpisano temo nagrade. Na kratko poudarite rezultate in navedite, ali je promocija izvirna in odmevna, ali izkazuje inovacijski potencial in ali podaja pogled v prihodnost.

**2.2. Prispevek k ozaveščanju o pomenu čebel in drugih opraševalcev.** Opišite prispevek kandidata za nagrado in (predviden) vpliv raziskave/projekta/dosežka na različne razsežnosti trajnostnega razvoja (ekonomski/socialni/okoljski vidik).

**2.3. V sklopu** **promocije ohranitve čebel in drugih opraševalcev.** Opišite, ali z aktivnostmi oziroma dosežki prispevate k ustavitvi upadanja števila čebel in raznovrstnosti opraševalcev. Povzemite ključne komunikacijske prvine, ki jih uporabljate za izboljšanje splošnega znanja laične ali strokovne javnosti o promociji ohranjanja in varovanja čebel in drugih opraševalcev. Navedite, ali je dosežek vsestransko uporaben in ali ustvarja spodbujevalni učinek (npr. prenos uporabe rezultatov na druga medsektorska območja). Navedite, ali so ranljive skupine vključene v mreženje in ozaveščanje o pomenu čebel in drugih opraševalcev. Izpostavite tudi vpliv dosežka na delovanje in zdravje eko- in agrosistemov.

**2.4. Nove metode in (ne)tehnološki razvojni dosežki ter znanstvenoraziskovalni prispevek projekta oziroma dosežka na področju čebel in drugih opraševalcev.** Na kratko opišite, ali s svojim prispevkom oziroma projektom prispete k nadaljnjemu razvoju znanosti in stroke pri prepoznavanju potreb opraševalcev in opraševalskih storitev, ki jih opravljajo. Opišite svoj način (model/metodo) premagovanja vrzeli v znanju glede raznolikosti in stanja čebel in drugih opraševalcev.

**2.5. Vpliv na prepoznavanje in zaščito vloge čebel in drugih opraševalcev pri zagotavljanju prehranske varnosti, trajnostnega kmetijstva in ohranjanja narave.** Na kratko opišite dosežke pri obnovi, podpori in krepitvi pomena varovanja čebel in drugih opraševalcev. Opišite prispevek k izboljšanju sodelovanja med vsemi pomembnimi akterji pri zagotavljanju trajnostnih prehranskih sistemov, spodbujanju zelene infrastrukture, trajnostnega kmetijstva ter opraševalcem prijaznih praks v podeželskih in mestnih okoljih.

**2.6. Horizontalni učinki pri ohranjanju kulturne dediščine in zdravja ter pri spodbujanju turizma oziroma gospodarstva.** Opišite, kako raziskava/projekt/dosežek prispeva k strokovnemu delu vladnih organov in gospodarstvu v povezavi z ohranjanjem opraševalcev, zdravjem in humano medicino ter krepitvi odpornosti podeželja/ mestnega okolja. Navedite korake, ki bodo sledili. Opišite, ali dosežki izkazujejo (ne)posredni pozitivni učinek na varstvo kulturne dediščine ob trajnostnem razvoju mestnega oziroma podeželskega prostora.

**2.7. Nadaljnje informacije o projektu oziroma dosežkih kandidata.** Navedite naslove povezav do podrobnejših informacij o dosežkih kandidata ter morebitne že pridobljene nagrade.K predlogu predložite do pet fotografij raziskave, dosežka, nosilca projekta ali projektne skupine ali drugo slikovno gradivo, ki se lahko prikaže kot komunikacijsko gradivo ob predstavitvi nagrajenca.

**Obrazec 3: Izjava kandidata**

Zajema pisno izjavo kandidata, da se njegovi podatki in slikovni materiali v zvezi s predlagano kandidaturo lahko obdelujejo in hranijo za namen postopkov, predpisanih s 3. členom zakona.

**Obrazec 4: Izjava o podpori kandidaturi**

Zajema pisno podporo kandidaturi s strani sopredlagatelja/ev. Vsak sopredlagatelj v izjavi navede kratko obrazložitev podpore kandidaturi. Izjavo/e o podpori kandidaturi sopredlagatelja/ev je treba pridobiti pred vložitvijo vloge.

**III. PODROBNEJŠA PREDSTAVITEV MERIL ZA VREDNOTENJE VLOG**

Vloge ocenjuje odbor, ki pregleda le popolne in pravočasno prispele vloge. Pri tem vsak član odbora ocenjuje vsako vlogo na podlagi meril in kazalnikov ter ustno poda kratko utemeljitev vloge. Sledi glasovanje za izbor najprimernejšega kandidata. Odbor sprejme odločitev o prejemniku nagrade z večino glasov vseh članov in jo pisno utemelji. V primeru enakega števila glasov za in proti odloči glas predsednika (kot izhaja iz 7. člena zakona).

Za nagrado Zlata čebela 2025 se upoštevajo projekti oziroma dosežki na področju ohranjanja čebel in drugih opraševalcih, ki so bili objavljeni v zadnjih sedmih letih pred predlaganjem (kot izhaja iz drugega odstavka 7. člena zakona).

Če odbor prejme več kot 20 predlogov za nagrado, imenuje komisijo za pregled predlogov za nagrado, ki zanj pripravi prednostni seznam z največ 10 kandidati za nagrado, na podlagi podrobnejših meril, ki jih določi odbor (kot izhaja iz 6. člena zakona).

Odbor in komisija si pri ocenjevanju vlog pomagata s podrobnejšimi merili in kazalniki:

* **izvirnost in odmevnost v družbi**:
* inovacijski potencial in krepitev inovativnosti/vizionarstva,
* izvirnost in odmevnost ustvarjalnega dela,
* **prispevek k ozaveščanju o pomenu čebel in drugih opraševalcev**:
* prispevek k ozaveščenosti družbe o pomenu čebel in drugih opraševalcev ter njihovemu pomenu za družbo in gospodarstvo,
* prispevek k različnim razsežnostim trajnostnega razvoja (ekonomski, okoljski in socialni učinki),
* **promocija ohranitve čebel in drugih opraševalcev**:
	+ komunikacijski elementi ustrezno naslavljajo promocijo ohranitve in varovanja čebel in drugih opraševalcev,
	+ izboljšanje splošnega znanja laične/strokovne javnosti o ohranitvi in varovanju čebel in drugih opraševalcev (ozaveščanje, vključevanje širše družbe in spodbujanje sodelovanja),
	+ ustvarja spodbujevalni učinek na ustavitev padanja števila čebel in drugih opraševalcev. Prispevek je vsestransko uporaben (npr. prenos uporabe rezultatov na druga medsektorska območja),
	+ spodbuja mreženje (zlasti ranljivih skupin) pri ozaveščanju o pomenu preprečevanja upadanja števila čebel in drugih opraševalcev za delovanje ter zdravje ekosistemov in agrosistemov,
* **nove metode in (ne)tehnološki razvojni dosežki ter znanstvenoraziskovalni prispevek projekta oziroma dosežka na področju čebel in drugih opraševalcev**:
* prispevek k razvoju znanosti in stroke pri promoviranju potreb opraševalcev in opraševalskih storitev, ki jih ti opravljajo,
* inovativni modeli za dobre prakse spodbujajo zelene infrastrukture, trajnostno kmetijstvo in opraševalcem prijazne prakse v podeželskih in mestnih okoljih,
* **vpliv na prepoznavanje in zaščito vloge čebel in drugih opraševalcev pri zagotavljanju prehranske varnosti, zaščite čebel in drugih opraševalcev, vpliv na trajnostno kmetijstvo in ohranjanje narave**:
	+ prispevek k obnovitvi, podpori in krepitvi vloge čebel in drugih opraševalcev glede na glavne povzročitelje upada števila čebel in drugih opraševalcev,
	+ prispevek k izboljšanju sodelovanja med vsemi pomembnimi akterji pri zagotavljanju trajnostnih prehranskih sistemov, trajnostnega kmetijstva in zelene infrastrukture, opraševalcem prijaznih praks v podeželskih in mestnih okoljih.
* **horizontalni učinki pri ohranjanju kulturne dediščine in zdravja ter pri spodbujanju turizma oziroma gospodarstva**:
* prispevek k strokovnemu delu vladnih organov in gospodarstva v povezavi z ohranjanjem opraševalcev, zdravja in humane medicine, ki bo koristil širši družbi oziroma zelenemu gospodarstvu,
* izkazan pozitiven učinek in vir navdiha za varstvo kulturne dediščine ob trajnostnem razvoju mestnega oziroma podeželskega prostora.

**IV. OBRAZCI**

Prijavitelj mora do roka vložiti vlogo v elektronski ali papirni obliki.

Vloga je popolna, če vsebuje vse v celoti izpolnjene in priložene podpisane obrazce (kot navedeno spodaj) oziroma podpisane in žigosane s strani zakonitega zastopnika (če prijavitelj posluje z žigom).

Če vloga ni popolna oziroma tudi po pozivu za dopolnitev vloge ne zajema vseh spodaj navedenih in v javnem pozivu zahtevanih sestavin, se vloga ne obravnava.

Vloga se šteje za popolno, če vsebuje naslednje obrazce:

* **obrazec št. 1:** **Prijavni obrazec** (se izpolni in podpiše)
* **obrazec št. 2: Utemeljitev vloge** (se izpolni)
* **obrazec št. 3:** **Izjava kandidata** (se izpolni in podpiše)
* **obrazec št. 4: Izjava o podpori kandidaturi** (se izpolni in podpiše)

Na obrazce št. 1, 3 in 4 se odtisne žig, kadar gre za pravno osebo.